**דוח "קו לעובד" – סיכום מחצית ראשונה 2019 בתאונות עבודה:**

**מספר ההרוגים בתאונות עבודה במחצית הראשונה 2019, הוא הגבוה ביותר ב-5 השנים האחרונות**

**עיקרי הדו"ח**

* 43 עובדים איבדו את חייהם בתאונות עבודה במחצית הראשונה של 2019. זהו מספר ההרוגים הגבוה ביותר ב-5 השנים האחרונות, ומהווה עליה של כ-30% לעומת השנה שחלפה. נתון זה מהווה מגמה הפוכה ליעד שקבע לעצמו משרד העבודה בתכניתו לשנת 2019 – הורדת מספר ההרוגים בכלל הענפים ב-10%.
* ענף הבניין הינו הענף המוביל במספר ההרוגים (24 הרוגים מתוך 43), ומהווה כ-60% מתאונות העבודה הקשות והקטלניות במשק הישראלי. זאת למרות שמספר המועסקים בענף הבניה הינו כ-8% בלבד מכלל המועסקים במשק. גם כאן מדובר במגמה הפוכה ליעד שקבע לעצמו משרד העבודה בתכניתו השנתית של 2019 – הורדת מספר ההרוגים בענף הבניין ב-10%.
* שני הענפים האחראים לעליה במספר ההרוגים בתאונות עבודה הם: ענף הבניה וענף המסחר ושירותים. בענף הבניה נרשמה עליה של 26% לעומת המחצית הראשונה של 2018, ואילו בענף המסחר והשירותים נרשמה עליה של 66%.
* מספר מפקחי העבודה הירוד, והיעדר רשות לאומית לבטיחות בעבודה, המכוונת את המדיניות בתחום וקובעת את סדרי עדיפויות בהתאם לצורכי המשק - הן הסיבות המרכזיות לבטיחות הירודה בשוק העבודה הישראלי.
* מרבית הבטחות משרדי הממשלה השונים לקידום הבטיחות בענף הבניה, האחראי על כ-60% מתאונות העבודה הקטלניות והקשות, עדיין מצויות על הנייר בלבד מאז נובמבר 2018.

**פירוט הממצאים:**

**195 תאונות עבודה, 43 הרוגים ו-164 פצועים במחצית הראשונה של שנת 2019.**

בטבלה להלן הפירוט המלא של תאונות העבודה לפי חודש:

|  |  |  |  |
| --- | --- | --- | --- |
|  | מס' תאונות | מס' הרוגים  | מס' פצועים (קשה-בינוני) |
| **ינואר** | 24 | 6 | 20 |
| **פברואר** | 32 | 6 | 26 |
| **מארס** | 29 | 7 | 23 |
| **אפריל** | 30 | 8 | 23 |
| **מאי** | 34 | 10 | 28 |
| **יוני** | 45 | 6 | 44 |
| **סה"כ** | **195** | 43 | 164 |

\*הטבלה מתבססת על איסוף ותיעוד של 'קו לעובד' לדיווחים של מד"א ומשטרת ישראל

**ענף הבניין - הענף המסוכן ביותר במשק הישראלי והמוביל במספר התאונות הקטלניות והקשות -**

כ-60% מתאונות העבודה הקטלניות והקשות במחצית הראשונה 2019 התרחשו בענף הבניין (119 תאונות מתוך 195), 24 עובדי בניין נהרגו ו-104 עובדים נפצעו באורח קשה ובינוני. חומרת נתונים אלו מקבלת משנה תוקף, בצל העובדה שרק 8% מכלל המועסקים במשק, מועסקים בענף הבניה.

בתרשים להלן חלוקת הרוגים בתאונות עבודה לפי ענף תעסוקתי:

**המחצית הראשונה של 2019 בתאונות עבודה – עלייה של 30% לעומת השנה החולפת, והגבוה ביותר מזה חמש שנים, בניגוד ליעדי משרד העבודה בתכנית עבודתו – ירידה של 10% במספר ההרוגים.**

בתרשים להלן, מספר ההרוגים בתאונות עבודה בכל הענפים ולפי ענף, במחצית הראשונה של השנים 2015-2019:

**שני הענפים האחראים לעליה במספר ההרוגים: 'בניה' ו'שירותים ומסחר'.**

**בענף הבניה** **-** הענף המוביל במספר ההרוגים - נרשמה עליה של 26% במספר ההרוגים במחצית הראשונה 2019 לעומת מספרם בתקופה המקבילה בשנה שעברה (24 לעומת 19, בהתאמה).

**שירותים ומסחר -** בענף 'שירותים ומסחר' נרשמה אף עלייה משמעותית יותר של 66% במספר ההרוגים בתקופה זאת לעומת התקופה המקבילה בשנה שעבר (10 לעומת 6, בהתאמה).

בטבלה שלהלן מספר ההרוגים בתאונות עבודה בכל הענפים ולפי ענף, במחצית הראשונה של השנים 2015-2019:

|  |  |  |  |  |  |
| --- | --- | --- | --- | --- | --- |
|  | 2015[[1]](#footnote-1) | 2016[[2]](#footnote-2) | 2017[[3]](#footnote-3) | 2018[[4]](#footnote-4) | 2019[[5]](#footnote-5) |
| מס' הרוגים כללי | 17 | 32 | 25 | 33 | 43 (38 תאונות) |
| בבנין | 8 | 19[[6]](#footnote-6) | 16[[7]](#footnote-7) | 19[[8]](#footnote-8) | 24 (20 תאונות) |
| בתעשיה | 3 | 5 | 5 | 5 | 6 |
| במסחר ושירותים | 5 | 5 | 4 (3 תאונות) | 6 | 10 (9 תאונות) |
| בחקלאות | 1 | 3 | 1 | 2 | 3 |
| אחר | 0 | 0 | 0 | 1 | 0 |

\*מס' התאונות הקטלניות מצוין רק כאשר הוא שונה ממספר ההרוגים

**זהות קרבנות כלל תאונות העבודה –**

במחצית הראשונה של 2019, נהרגו בתאונות עבודה 43 עובדים, לפי החלוקה הבאה: 14 עובדים אזרחים יהודים (32% מההרוגים), 10 עובדים אזרחים ערבים (23%), 8 עובדים פלסטינים (19%), 8 עובדים זרים (19%), ו-3 עובדים שזהותם לא התפרסמה (7%).

**זהות קרבנות תאונות העבודה בענף הבניין בפרט –**

**העובדים הזרים מהווים כ-10% מכלל עובדי הבניין, אך 21% מההרוגים.**

**הסיבות המרכזיות לתאונות העבודה במשק הישראלי – נפילה מגובה, פגיעה על ידי נפילת חפץ כבד ודריסה.**

נפילה מגובה מהווה הגורם מספר אחת לתאונות עבודה קטלניות במשק הישראלי ואחראית ל-40% מהן**.** גורם זה הינו המוביל בתאונות עבודה קטלניות בשני הענפים: בניה (50% מהתאונות) ושירותים ומסחר (55% מהתאונות).

26% מתאונות העבודה הקטלניות במשק נגרמות עקב פגיעה מנפילת חפצים כבדים**.**

18% מהתאונות הקטלניות במשק בשל פגיעה מכלי רכב. התאונות מתרחשות בעיקר בשל דריסה על ידי משאיות ומלגזות בתוך מקומות העבודה. גורם זה אחראי לעיקר התאונות הקטלניות בשני הענפים: תעשיה (3מתוך 6 תאונות קטלניות) וחקלאות (2 מתוך 3 קטלניות).

בטבלה להלן פירוט גורמי היפגעות בתאונות קטלניות לפי ענף:

|  |  |  |  |  |  |
| --- | --- | --- | --- | --- | --- |
| גורם היפגעות | ענף הבניה 20 תאונות /24 הרוגים | ענף התעשיה6 תאונות/ 6 הרוגים | מסחר ושירותים9 תאונות /10 הרוגים | חקלאות3 תאונות /3 הרוגים | סה"כ38 תאונות / 42 הרוגים |
| נפילה מגובה | 10 תאונות/הרוגים |  | 5 תאונות/הרוגים |  | 15 תאונות/הרוגים |
| חפץ כבד | 5 תאונות/הרוגים | 2 תאונות/הרוגים | 2 תאונות/הרוגים | 1 תאונות/הרוגים | 10 תאונות/הרוגים |
| קריסה | 3 תאונות / 7 הרוגים |  |  |  | 3 תאונות/7 הרוגים |
| רכב עבודה | 1 תאונות/הרוגים | 3 תאונות/הרוגים | 1 תאונות/הרוגים | 2 תאונות/הרוגים | 7 תאונות/הרוגים |
| התחשמלות | 1 תאונות/הרוגים |  | 1 תאונות/2 הרוגים |  | 2 תאונות/3 הרוגים |
| לכידה במכונה |  | 1 תאונות/הרוגים |  |  | 1 תאונות/הרוגים |

**'נפילה מגובה' הוא הגורם המוביל בתאונות עבודה קטלניות בענף הבניה**:

**צעדים דרושים לקידום בטיחות העובדים במשק הישראלי**

המציאות העגומה הנחשפת בדו"ח, לא החלה השנה, עם זאת הנתונים החמורים מצביעים על התדרדרות בתחום הבטיחות בעבודה המתבטאת בעלייה במספר ההרוגים בתאונות עבודה, ולא רק בענף הבניה אלא בכל המשק. יצוין, כי העלייה במספר ההרוגים בתאונות עבודה בכל המשק, נרשמה גם בשנה שעברה; כך לפי נתוני משרד העבודה בכל שנת 2018 נהרגו בתאונות עבודה 67 עובדים ו-3 עוברי אורח לעומת 59 עובדים שנהרגו ב2017. המציאות הירודה בתחום בטיחותם של העובדים בישראל, היא תוצר מחדלן של רשויות המדינה ובראשן משרד העבודה. אי ביצוען של החלטות שהתקבלו ואי קידום פתרונות והמלצות של ועדות מקצועיות שעסקו בנושא זה מלפני שנים מהווה מרכיב מרכזי במצב העגום שלפנינו ואי לכך ולעובדה שעובדים משלמים בחייהם על ההפקרות בתחום **ברצוננו לשים דגש מרכזי על המלצתה של וועדת אדם שעסקה בנושא – הצורך בהקמת רשות לאומית לבטיחות ולבריאות תעסוקתית שתסייע בעיגום משאבים, וטיפול ממוקד בנושא.**

להלן מספר המלצות מרכזיות שעל הרשויות לאמץ לשם קידום בטיחותם של כלל העובדים בשוק העבודה הישראלי:

* **אימוץ מסקנות וועדת אדם - הקמת רשות לאומית לבטיחות ולבריאות תעסוקתית** – באפריל 2014 הגישה וועדת אדם שעסקה בנושא הבטיחות בעבודה את ממצאיה למשרדי הממשלה – המלצה מרכזית הייתה הקמת רשות לאומית לבטיחות ולבריאות תעסוקתית, ההמלצה טרם קודמה. המלצה זו ניתנה לאור העובדה כי כיום אין במדינה גוף מרכזי הקובע מדיניות כוללת בתחום הבטיחות בעבודה, המנהל מאגר מידע לאומי רלוונטי לתחום, ומתאם את הפעילויות השונות ברמה ממלכתית בין הגופים השונים. אי לכך משאבים רבים מבוזבזים שלא לצורך, ויש מחסור ביד מכוונת ומדיניות מרכזית בתחום המשותפת לכל הגופים הרלוונטים. כיום קיימים שני גופים עיקריים בתחום: מנהל הבטיחות במשרד העבודה שהינו הרגולטור, המפקח והאוכף, והמוסד לבטיחות ולגהות שמופקד על ההסברה, ההדרכה והכשרת כח אדם. איחוד בין השניים יביא לריכוז משאבים, הגדלת היעילות וביטול כפילויות ופתרון ולו חלקי של המחסור במפקחים בישראל. הרשות תכלול תחת קורת גג אחת: זרוע אכיפה, זרוע מניעה ומרכז למחקר ולניהול ידע בתחום. כאמור, המלצה מרכזית זו של הוועדה לא קודמה מאז הגשתה, לאור המצב, על הממשלה לקדם זאת באופן מיידי. המלצה נוספת של וועדת אדם שטרם אומצה כרוכה בחינוך, והרחבת והעמקת ההסברה וההכשרות המקצועיות – נתוני דו"ח זה מראים **כי** חלק מתאונות העבודה מתרחשות במקומות עבודה ובסוג עסקים שאינן תחת זרועו הפיקוחית של מינהל הבטיחות במשרד העבודה. מנהל הבטיחות מפקח על כ-70 אלף מקומות עבודה, בעוד שלפי נתוני הלשכה המרכזית לסטטיסטיקה, קיימים בישראל כ-600 אלף עסקים פעילים. אי לכך יש לחזק עד מאוד את פעילות החינוך ופעילות ההסברה וההכשרה בתחום, לשם הנחלת ערכי הבטיחות בעבודה בקרב כלל המועסקים במשק.
* **קביעת תקינה לפיקוח כפי שנהוג במדינות מפותחות בOECD** – מספר המפקחים על בטיחות העובדים אינו יכול להיות שרירותי, עליו להיות קבוע בחוק. נכון להיום בישראל אין מפתח לתקינת מספר מפקחי העבודה הנדרשים. לשם הדוגמא, המפתח למספר מפקחי העבודה הדרושים לפי ארגון הOECD, הוא מפקח לכל 10 אלף עובדים במדינות מפותחות, ומפקח לכל 20 אלף עובדים במדינות מתפתחות. בישראל הועסקו בשנת 2018, 3.993 מיליון עובדים, מכאן לפי מפתח ה-OECD דרושים בין 200-400 מפקחי עבודה במינהל הבטיחות, זאת לעומת ה-70 הקיימים. בנובמבר 2018, במסגרת ההסכמות מול ההסתדרות סוכם על תוספת 60 תקנים למינהל לשם הגברת הפיקוח בענף הבניה. כעת לא ידוע כמה מתוך 60 התקנים יוקצה עבור מפקחים. תוספת זו אינה כוללת הגברת הפיקוח בשאר הענפים, ועדין נופלת מהדרוש לפי הOECD.
* **יישום וביצוע מיידי להתחייבויות משרדי הממשלה השונים מול הסדרות העובדים לקידום הבטיחות בענף הבניה** – ענף הבניה אחראי על כ-60% מהתאונות הקטלניות והקשות, טיפול מסיבי לשם הגברת האכיפה, הפיקוח וההרתעה בענף, יביא להורדה משמעותית במספר ההרוגים והפצועים בכל המשק. מרבית הבטחות משרדי הממשלה מאז נובמבר 2018, בהסכם מול ההסתדרות, טרם בוצעו. כך, לא הוקם קו חם במינהל הבטיחות לשם דיווח על סיכונים בטיחותיים; לא קודמו תקנות המחייבות הקמת רשתות מגן למניעת נפילה באתרי בניה; לא קודמה חקיקה המרחיבה את סמכותו של רשם הקבלנים לפתוח בהליכי משמעת נגד קבלנים מפרי הוראות הבטיחות. לרשימת המלאה של ההבטחות ומידת היישום, ראו נספח א' בהמשך.
* **יישום ההרתעה על ידי חקירה ומיצוי דין –** מיעוט חקירות פליליות וגניזת תיקים על ידי פרקליטות המדינה בשל 'חוסר ראיות' – על כך מעידים נתונים שהתקבלו ב-'קו לעובד' ממשטרת ישראל אודות חקירת תאונות עבודה בענף הבניה אשר חושפים כי רק בכ-25% מתאונות העבודה הקטלניות והקשות בשנים 2016-2018, אליהן נקראה משטרת ישראל, נפתחה חקירה פלילית; רק בכמחצית המקרים שנפתחו חקירות פליליות (54%) הן הסתיימו והתיק עבר לטיפול פרקליטות המדינה. גם כאן המצב חמור: 45% מהתיקים שהועברו לפרקליטות כבר נגנזו, בעילה של "העדר ראיות".

על רקע מציאות זו הוקמה בשלהי 2018 יחידת המשטרה הארצית 'פלס' לחקירת תאונות העבודה, אולם חצי שנה חלפה מאז, ורק 3 תאונות עבודה נחקרות על-ידי היחידה - שלושתן קטלניות ובענף הבנין. בתשובת המשטרה מיום 19.3, לפניית 'קו לעובד' אודות סוג תאונות העבודה שכן יחקרו על-ידי היחידה, נמסר כי יחידת 'פלס' תחקור "אירועים בעלי מאפיינים ייחודיים, לדוגמא תאונות מורכבות המערבות קריסת תשתיות, או מצריכות ידע ומשאבים רבים, בהתאם לשיקול הדעת של הפיקוד".

יש לדאוג כי הרשויות השונות הנוגעות לדבר יפעלו לחקירה ומיצוי דין בתחום תאונות העבודה, תוך כדי הגדלת השקיפות ויידוע הציבור אודות החקירות וקיצור משמעותי של זמני פעולות החקירה ומיצוי הדין, אשר יצטרפו להסכמת משרדי הממשלה עם ההסתדרות שטרם יושמה על הרחבת האחריות למזמין העבודה.

נספח א': התחייבויות משרדי הממשלה במסגרת ההסכם עם ההסתדרות, ומידת יישומן

|  |  |
| --- | --- |
| התחייבות | יישום |
| 60 תקנים למינהל הבטיחות הוחלט כי עד ינואר 2019, יוקצו 60 תקנים נוספים למינהל הבטיחות במשרד העבודה, לשם הגברת הבטיחות בענף הבניה. | **רק 17 תקנים אוישו, בתום חצי שנה מאז חתימת ההסכם.**(לפי [תשובת מינהל הבטיחות לתקשורת](https://www.haaretz.co.il/news/education/.premium-1.7250621)) |
| פיגומים לפי התקן האירופי תוך שנה וחציהובטח אימוץ הדרגתי, שיושלם תוך שנה וחצי, לתקן האירופי לפיגומים.  | **החלה הדרגתית שתימשך 3 שנים (עד ינואר 2022) לו"ז כפול ממה שהובטח.** |
| רשתות מגן לעבודה בגובה הובטח כי יוקם צוות מקצועי בהובלת מנהל הבטיחות ובהשתתפות משרד הבינוי והשיכון וההסתדרות, שיגיש לשר העבודה המלצות תוך 3 חודשים, להטמעת החובה להתקין רשתות מגן מתאימות באתרי הבניה. | **לא בוצע.** המשרדים לא עמדו בהבטחה. הוקמה ועדת היגוי, אך טרם גובשו המלצות. |
| קמפיין הגברת מודעותהובטח קמפיין ציבורי להעלאת המודעות במימון משותף של משרד העבודה וההסתדרות בסך כולל 2 מיליוני ש"ח.  | **לא בוצע**.  |
| קו חם לעובדים ולציבור לתלונות על ליקויי בטיחותהובטח כי משרד העבודה יקים עד חודש יוני 2019, קו חם טלפוני ואנטרנטי במינהל הבטיחות, לדיווחים על הפרות של כללי בטיחות בעבודה באתרי בניה. | **לא בוצע.** משרד העבודה עדין נמצא בשלבים ראשוניים להקמת הקו, כפי [שמסר לאחרונה לתקשורת](https://www.haaretz.co.il/news/education/.premium-1.7250621).  |
| עגורנאים יועסקו דרך חברות ייעודיותהובטח כי משרד העבודה יפעל לקידום הצעת חוק ממשלתית להעסקת מנופאים על ידי חברות ייעודיות.  | **בוצע.** חקיקה עברה בסוף דצמבר 2018.  |
| רשיונות למנופאים ומאגר לזיהויהובטח כי עד סוף הרבעון הראשון של 2019, תתאפשר כניסת מנהלי העבודה למאגר ממוחשב הכולל תמונות פנים, במטרה לזהות עגורנאי צריח מוסמכים לצורך מניעת זיופים.  | **לא עמדו בלוחות הזמנים, השינוי נכנס לתוקף ב15.6**. המאגר שהוקם לא כולל תמונות פנים, בניגוד למה שהובטח. הנחיה החדשה מחייבת נשיאת רשיונות נהיגה כאמצעי יחיד לזיהוי על ידי מנהל העבודה באתר. רשיונות חדשים יונפקו רק למי שאין להם רשיון נהיגה. |
| תיקוני חקיקה בענין תחזוקה ותקינות מנופיםמשרד העבודה יפעל להסדרת האחריות הסטטוטורית של כלל היבטי תחזוקת המנוף ותקינותו. | **לא בוצע.**  |
| קריטריונים חדשים להרחבת מספר בודקי המנופיםמשרד העבודה יפעל לקביעת קריטריונים חדשים שיבטיחות הרחבת מספר בודקי המנופים המוסמכים בישראל. | **לא נקבעו קריטריונים חדשים** אך משרד העבודה טען לאחרונה שהצליח להעלות את מספר הבודקים מ-6 ל-13 בודקים. |
| אתתיםמשרד העבודה יגביר את הפיקוח להבטחת היות האתתים באתרי הבנייה מוסמכים כדין. | **לא בוצע.** |
| השתלמות בטיחות בסיסית לעובדיםמנהל הבטיחות יגבש ויאכוף החלת חובת השתלמות בטיחות בסיסית, לכל עובד באתרי הבנייה תוך קביעת גופים המורשים לבצע את ההשתלמות. ביצוע ההשתלמות יהא באחריות ומימון המעסיקים. | **לא בוצע.** |
| עוזרי בטיחותמשרד העבודה יקדם הצעת החוק למינוי עוזרי בטיחות, שתפקידם לסייע בתחום הבטיחות למנהלי העבודה באתרי בניה גדולים. | **שינוי חקיקתי בוצע והחוק נכנס לתוקף אך מספר העובדים שהוכשרו לתפקיד מהווים כ10% בלבד מהדרוש.**החוק עבר ונכנס לתוקף ב- 28.5.2019. החוק חל על אתר בניה שבו מוקם מבנה שגובהו מעל 7 מ' ושטחו גדול מאלף מ"ר. לשם כך דרושים למשק כ-8000 עוזרים. כחודש לאחר שנכנס החוק לתוקף [נמסר לתקשורת](https://www.ynet.co.il/articles/0%2C7340%2CL-5535107%2C00.html) כי רק 900 עובדים הוכשרו לתפקיד עוזר בטיחות, בשל איחור משרד העבודה בהגשת תוכנית ההכשרה.  |
| ממוני בטיחות בחברות גדולותהובטח כי מבצע בניה הרשום כקבלן בסיווג ג5, יהיה חייב במינוי ממונה בטיחות במשרה מלאה. | **לא ידוע על ביצוע.**  |
| הרחבת מעל האחריות שיכלול מזמין עבודההובטח כי שר העבודה יקדם תיקון חקיקה שירחיב את מעגל האחריות לתחום הבטיחות ויכלול את מזמין עבודת הבנייה. | **לא בוצע.**  |
| אכיפת חוק שעות עבודה באתרי הבניההובטח כי משרד העבודה יקיים מבצע אכיפה מוגברת להבטחת הקפדה על תקרת שעות העבודה המותרות לפי דין באתרי בניה, לרבת של עגורנאים, כדי לצמצם מקרים של תאונות המתרחשות עקב עייפות עובדים באתר. | **לא בוצע.**  |
| משרד הבינוי והשיכון / רשם הקבלניםהובטח כי משרד הבינוי יקדם תיקון לחוק רישום קבלנים, שירחיב את סמכויות רשם הקבלנים לפתוח בהליכי משמעת נגד קבלנים שהפרו כללי בטיחות, בהתאם להמלצת מנהל הבטיחות במשרד העבודה, וכן סמכות התליית רשיון מיידית בנסיבות חמורות. | **לא בוצע.** פורסמה הצעת חוק לעיון הציבור, אך לא קודמה בשל פיזור הכנסת. |
| משרד האוצר / מכרזים ציבורייםהחשב הכלכלי יפרסם תוך 30 יום, הוראת תכ"מ שתחייב הכללת מפרט בטיחות במכרזי בינוי ותשתית של הממשלה, כפי שיעודכן מעת לעת, ואשר יכלול בין היתר חובת התקנת רשתות מגן לעבודה בגובה.החשב הכללי יגבש ויפעיל, במהלך 30 הימים הקרובים בהיוועצות עם מינהל הבטיחות, תנאים להכרה כקבלן מוכר לעבודות בנייה עבור הממשלה, על בסיס הפרות בטיחות קודמות של הקבלן. | **בוצע.** פורסם מפרט בטיחות המחייב במכרזים ציבוריים לבינוי ותשתיות. ולעניין קבלן מוכר- ב30.1 פורסמו נהלים חדשים שנכנסו לתוקף ב15.2 לפיהם: קבלנים שבאתרי בניה בביצועם הוטלו שני צווי סגירה בשנה - מוטלים במקרים של מוות או פציעה קשה ו/או הפרות בטיחות – יושעו מהרשימה למשך שנה ובכך לא יוכלו להשתתף במכרזים ממשלתיים. |

1. הנתונים מתוך דוח מינהל הבטיחות <https://employment.molsa.gov.il/Employment/SafetyAndHealth/ResearchAndProjects/Reports/Reports/OccupationalSafetyReport2016S1.pdf> [↑](#footnote-ref-1)
2. הנתונים בכל הענפים מלבד הבנין הם מדוחות המינהל חציון 2016 ו-2016 (כוללים תאונות דריסה) [↑](#footnote-ref-2)
3. הנתונים מלבד בענף הבניה מתוך דוח מינהל הבטיחות <https://employment.molsa.gov.il/Employment/SafetyAndHealth/ResearchAndProjects/Reports/Reports/OccupationalSafetyReport2013-2017.pdf> [↑](#footnote-ref-3)
4. נתונים של קו לעובד [↑](#footnote-ref-4)
5. נתונים של קו לעובד [↑](#footnote-ref-5)
6. מינהל הבטיחות ספר 16 הרוגים בענף הבנין באותה תקופה. <https://employment.molsa.gov.il/Employment/SafetyAndHealth/ResearchAndProjects/Reports/Reports/OccupationalSafetyReport2016S1.pdf> [↑](#footnote-ref-6)
7. מינהל הבטיחות ספר 14 הרוגים בענף הבנין באותה תקופה. [↑](#footnote-ref-7)
8. מינהל הבטיחות ספר 17 הרוגים בענף הבנין באותה תקופה. [↑](#footnote-ref-8)